Ni'kâ nɨmɨ ɨ̃sâ Õ'âkɨ̃hɨre sẽri wɨáropɨ wa'ârã,
ni'kó numiô wãtî sãháa no'o'kore ehâ pehakãti.
Koô ãpêrãre da'rá ko'tego niîwõ.
Wãtî wee tamú no'ogo “Be'ró tohô wa'ârosa'”,
niî masisére kɨowṍ.
Koô masisére ãpêrãre weresé me'ra koôre kɨorã́ pahiró niyéru wapá ta'awã.
Ɨ̃sâre ĩ'yâ siru tuú,
karíkũwõ:
—Ã'rá Õ'âkɨ̃hɨ ɨ'mɨ̂sepɨ niigɨ́ dutisére weerã́ niîma.
Mɨsâre werêrã weemá Jesuré ẽho peórã yɨ'rɨrã́sama niisé kitire,
niî karíkũwõ.
Koô pehe nɨmɨ́ri tohô niî kusiawõ.
Be'ró Paulo kari butí,
mahâmi ĩ'ya,
wãtî koôpɨre niigɨ́re niîwĩ:
—Jesu Cristo tutuaró me'ra mɨ'ɨ̂re koôpɨre niigɨ́re wiháa duti'.
Kɨ̃ɨ̂ tohô niikã́ta,
maatá wiháa wa'âwĩ.
Kɨ̃ɨ̂ wiháaka be'ro koô masîmi'ke pe'tiá wa'âwɨ.
Tohô weérã koôre kɨó'kãrã marî niyéru wapá ta'asome niîrã,
uâ wa'âwã Paulo,
Sila me'ra.
Tohô weérã makâ deko wiôrã tiropɨre naâre yẽ'ê miáawã.
Be'ró wiôrãpɨre koô wiôrã niîmi'kãrã werê sãawã.
A'tîro niîwã:
—Ã'rá Judeu masa niîma.
A'ti makákãharãre kari boó siharã weemá.
Naâ bu'esé marî romano masare dutisé meheta niî'.
Tohô weérã marî naâ wee dutísere weetíkã'ro ɨá',
niîwã wiôrãpɨre.
Naâ toopɨ́ nerê'kãrã tohô niikã́ tɨ'órã,
Paulo kẽ'ra me'ra uâ wa'âwã.
Tohô weérã wiôrã Paulo,
Silare naa yeé su'tire tuu weé duti,
naa yarã́ surárare tãra dutíwã.
Naâre ɨpɨ́tɨ tãrá toha,
bu'îri da'rerí wi'ipɨ sõróowã.
Be'ró tií wi'i ko'tegɨ́re du'ti wihári niîrã,
ãyuró bi'ákã' dutiwã.
Naâ tohô niikã́ tɨ'ógɨ,
bu'îri da'rerí wi'i ko'tegɨ́ niî tɨori tũkupɨ sõróokɨ niîwĩ naâre.
Pɨá yukɨ̂ tĩa wa'teropɨ naâ dɨ'pôkãrire sĩô kũu duti,
naâre dɨ'te kũúkɨ niîwĩ.
Be'ró yamî deko Paulo,
Sila Õ'âkɨ̃hɨre sẽrí,
basâ peokãrã niîwã.
Naâ tohô weekã́,
tií wi'ipɨ niirã́ bu'îri da'rê no'o'kãrã naâre tɨ'ókãrã niîwã.
Wãkûtiro di'tâ ɨpɨ́tɨ nara sãákaro niîwɨ.
Naâ niirí wi'i kẽ'ra a'mé yã'akaro niîwɨ.
Tohô weéro maatá tií wi'i bi'amí'ke soperi,
niî pe'tirã bu'îri da'rerí wi'ipɨ niirã́re dɨ'te kũúmi'ke kome daári pãrîstea wa'âkaro niîwɨ.
Tohô wa'âka be'ro tií wi'i ko'tegɨ́ wã'kákɨ niîwĩ.
Wã'ká,
tee sopéri susû pe'tikã ĩ'yâkɨ niîwĩ.
“Niî pe'tirã du'ti wihá pe'tia wa'âpã”,
niî wãkûkɨ niîmiwĩ.
Tohô weégɨ uîgɨ,
di'pĩhí miî kɨ̃ɨ̂ basi wẽhékã'kɨ niîmiwĩ.
Tohô weé sĩ'rikã,
Paulo kɨ̃ɨ̂re ɨpɨ́tɨ karíkũ kehokɨ niîwĩ:
—Mɨ'ɨ̂ basi wẽhetíkã'ya.
Ɨ̃sâ niî pe'tirã a'topɨ́ niî pe'tikã',
niîkɨ niîwĩ.
Paulo tohô niikã́ tɨ'ógɨ,
ãpêrã surárare “Sĩ'asé miítia”,
niîkɨ niîwĩ.
Naâ o'ôka be'ro sĩ'ó oma sãhákɨ niîwĩ Paulo,
Sila naâ niirí tũkupɨ.
Uîgɨ,
ɨpɨ́tɨ nara sãágɨta,
naâ tiro ehâ ke'akɨ niîwĩ.
Be'ró wã'kâ nɨ'ka,
naâre pihî wĩro,
sẽrí yã'akɨ niîwĩ:
—De'ró weegɨ́sari yɨ'ɨ̂ Õ'âkɨ̃hɨ yɨ'ɨ̂re yɨ'rɨoáto niîgɨ?
Naâ pe'e a'tîro yɨ'tíkãrã niîwã:
—Mɨ'ɨ̂ marî wiôgɨ Jesuré ẽho peógɨ,
yɨ'rɨgɨ́sa'.
Mɨ'ɨ yaá wi'ikãharã kẽ'ra mɨ'ɨ̂ weeró noho ẽho peórãta,
yɨ'rɨrã́sama,
niîkãrã niîwã.
Be'ró kɨ̃ɨ̂re,
kɨ̃ɨ yaá wi'ikãharãre Jesu yeé kitire bu'êkãrã niîwã.
Surára bu'îri da'rerí wi'i ko'tegɨ́ Paulo kẽ'rare yamî dekota naâ tãrá'ke kamîre koékɨ niîwĩ.
Kɨ̃ɨ̂ koéka be'ro Paulo kẽ'ra kɨ̃ɨ̂re,
kɨ̃ɨ yaá wi'ikãharãre wamê yeekãrã niîwã.
Be'ró tií wi'i ko'tegɨ́ kɨ̃ɨ yaá wi'ipɨ pihî wã'ka,
naâre sɨ'orí ba'âkɨ niîwĩ.
Naâ Õ'âkɨ̃hɨre ẽho peóka be'ro kɨ̃ɨ̂,
kɨ̃ɨ̂ akawerérã ɨpɨ́tɨ e'katíkãrã niîwã.
Ape nɨmɨ́ bo'reakã́ tii makákãharã romano masa wiôrã surárare tií wi'i ko'tegɨ́pɨre werê dutikãrã niîwã.
A'tîro niî o'ôo'kãrã niîwã:
—“Naâ toó pɨárã ɨmɨá niirã́re du'u wĩró dutiama”,
niî werêrã wa'âya,
niîkãrã niîwã.
Surára toopɨ́ ehâ,
wiôrã naâ werê duti'kere tií wi'i ko'tegɨ́pɨre werêkãrã niîwã.
Teeré tɨ'ó toha,
kɨ̃ɨ̂ pe'e kẽ'ra werê turiakɨ niîwĩ Paulo,
Silare taha.
—Mɨsâre a'ti makákãharã wiôrã “Du'u wĩroáto”,
niîkãrã niiáma.
Tohô weérã mɨsâ wiháaya.
Ãyuró e'katíse me'ra wa'âya,
niîkɨ niîmiwĩ tií wi'i ko'tegɨ́ pe'e.
Kɨ̃ɨ̂ tee kitíre werekã́ tɨ'ógɨ,
Paulo surárare niîkɨ niîwĩ:
—A'ti makákãharã wiôrã ɨ̃sâre bu'îri bokatiáma.
Bokatímirã,
masa tirópɨ miáa,
tãrá,
a'tí wi'i bu'îri da'rerí wi'ipɨ ɨ̃sâre sõróoama.
Ɨ̃sâ romano masa niîmikã,
tohô weeáma.
Ni'kâroakãre ɨ̃sâre masá ĩ'yâtiropɨ nɨo wĩró sĩ'risama.
Basió wee'.
Naâ basita a'tî tĩharã,
ɨ̃sâre wĩrórã a'tiáto,
niîkɨ niîwĩ surárare.
Surára kɨ̃ɨ̂ tohô niî'kere tɨ'órã,
wiôrãpɨre werêrã wa'âkãrã niîwã.
Paulo kẽ'ra “Romano masa niî'” niiáma niisé kitire werekã́ tɨ'órã,
wiôrã ɨkɨá wa'âkãrã niîwã.
Naâ tií wi'ipɨ wa'â,
Paulo kẽ'rare akobohóse sẽríkãrã niîwã.
Sẽrí toha,
naâre bu'îri da'rerí wi'ipɨ niî'kãrãre mii wihá,
“Neê a'ti makáre niîtikã'ya,
wiháaya”,
niîkãrã niîwã.
Naâ tohô niikã́ tɨ'órã,
Paulo,
Sila bu'îri da'rerí wi'ipɨ niî'kãrã wihá wã'ka,
Lídia yaá wi'ipɨ wa'âkãrã niîwã taha.
Toopɨ́ Jesuré ẽho peórãre wãkû tutua nemokã weékãrã niîwã.
Be'ró tii makápɨ niî'kãrã wa'â wa'âkãrã niîwã.